text: Kom med i den hurtigste vandrutsjebane på den jyske hede
  27 marts 2019 kl. 18.00
  En nye vandrutsjebane i Billund er ikke lang, men til gengæld rygende hurtig.
  Onsdag åbnede Lalandia i Billund sluserne til feriecenterets hurtigste vandrutsjebane. Rutsjebanen er tre etager høj og hælder tæt på 90 grader på det stejleste punkt.
  Dermed nåede vores fotograf op på omkring 40 kilometer i timen, da han tog turen. En tur på lidt over tre sekunder.
  Til åbningen var også Kasper H. Jensen, der til daglig er racerkører og tidligere vinder af Danish Touringcar Championship.
  - Det var superfedt. Nu har jeg prøvet to gange. Første gang skulle jeg lige se det hele an, men da jeg først kom afsted, så var det sindssygt fedt, siger han til TV SYD.
  Selvom rutsjebanen kunne tangere til at være Danmarks hurtigste vandrutsjebane, så er der stadig et stykke vej op til de hurtigste i verden.
  For eksempel findes der i Fortaleza i Brasilien en 41 meter høj vandrutsjebane med en topfart på 105 kilometer i timen.
  